ข้อมูลสรุป (Executive Summary)

ธุรกิจของกลุ่มอาร์เอสมีลักษณะเป็นธุรกิจบันเทิงครบวงจร โดยดำเนินกิจการในลักษณะกลุ่มบริษัท
โดยมี บริษัท อาร์เอส จำกัด (มหาชน) เป็นบริษัทแม่ และถือหุ้นในบริษัทย่อยที่ทำธุรกิจต่างๆ
กันออกไปในอุตสาหกรรมบันเทิง

ณ.วันที่ 31 ธันวาคม 2548 กลุ่มอาร์เอสมีบริษัทย่อยที่ประกอบธุรกิจบันเทิงด้านต่างๆ กันทั้งสิ้น 22
บริษัท ซึ่งครอบคลุม ธุรกิจเพลง สื่อวิทยุ สื่อโทรทัศน์ สื่อสิ่งพิมพ์ ผลิตภาพยนตร์
และงานรับจ้างผลิตต่างๆ ไม่ว่าจะเป็น ละคร ภาพยนตร์โฆษณา
กิจกรรมทางด้านการตลาดต่างๆและงานคอมพิวเตอร์กราฟฟิค

การดำเนินธุรกิจเพลงของกลุ่มอาร์เอสมีลักษณะครบวงจรซึ่งเริ่มต้นตั้งแต่กระบวนการผลิตและสร้างสรรค์งานเพลง
สร้างสรรค์การตลาด จัดจำหน่าย ส่งเสริมการขาย จัดเก็บลิขสิทธิ์
และการนำลิขสิทธิ์ไปหารายได้ในรูปแบบใหม่ๆ ซึ่งสินค้าเพลงของกลุ่ม
จะประกอบไปด้วยทั้งเพลงไทยสากล และเพลงไทยลูกทุ่ง
ปัจจุบันธุรกิจเพลงดำเนินการภายใต้บริษัทแม่ และบริษัทย่อย 1 บริษัท
โดยมีหน่วยธุรกิจที่รับผิดชอบการผลิตผลงานเพลงทั้งสิ้น 12 หน่วยธุรกิจ
เป็นการผลิตผลงานเพลงสตริง 8 ยูนิต และผลงานเพลงลูกทุ่ง 4 ยูนิต

ในส่วนของธุรกิจสื่อโทรทัศน์นั้นกลุ่มอาร์เอสมีรายการโทรทัศน์ทั้งสิ้น 25 รายการ (ณ 31 ธันวาคม
2548) ซึ่งครอบคลุมรายการแทบทุกประเภท เช่น วาไรตี้ทั่วไป รายการเกี่ยวกับเด็ก
ผู้หญิงและครอบครัว รวมถึง ละคร รายการกีฬา และรายการเพลงทั้งสตริงและลูกทุ่ง
ซึ่งรายการทั้งหมดออกอากาศทางสถานีโทรทัศน์ช่อง 3 ช่อง 5 ช่อง 7 ช่อง 9 และ ช่องไอทีวี

สำหรับสื่อวิทยุนั้น บริษัทฯ ดำเนินธุรกิจภายใต้บริษัทย่อย ซึ่งมีสถานีวิทยุภายใต้การบริหารทั้งสิ้น 4
สถานี คือ

1.  สถานีวิทยุทหารเรือ FM 88.5 MHz ภายใต้แบรนด์ 88.5 FM MAX

2.  สถานีวิทยุทหารเรือ FM 93.0 MHz ภายใต้แบรนด์ 93 COOL FM

3.  สถานีวิทยุทหารเรือ FM 106 MHz ภายใต้แบรนด์ 106 LIFE FM

4.  สถานีวิทยุกองพลที่1รักษาพระองค์ FM 90 MHz ภายใต้การบริหารร่วมกับพันธมิตรธุรกิจคือ
    บริษัท เวอร์จิ้น เรดิโอ ไทยแลนด์ จำกัด

ในส่วนของธุรกิจสื่อสิ่งพิมพ์นั้น บริษัทได้วางแผงนิตยสารสำหรับผู้หญิงอีกครั้งในเดือนกรกฎาคม ปี
2548 ภายใต้แบรนด์ “FRONT” โดยมีนิตยสารทั้งสิ้น 3
ฉบับที่ตอบโจทย์ความต้องการของลูกค้าต่างกัน นั่นคือ front mini, front shopping และ
front FAME อีกทั้งยังมีการผลิตพ็อคเกตบุคส์ออกสู่ตลาดในช่วงครึ่งหลังของปี 2548
ภายใต้ชื่อสำนักพิมพ์ โพเอม่า บุคส์ โดยมีทั้งเรื่องแปล ชีวประวัติของบุคคลที่มีชื่อเสียง
และหนังสือภาพของศิลปินที่มีชื่อเสียง จำนวนทั้งสิ้น 11 เล่ม

นอกจากนี้บริษัทยังได้มีการขยายการลงทุนในธุรกิจสิ่งพิมพ์
ด้วยการผลิตหนังสือพิมพ์บันเทิงรายวันออกสู่ตลาดในเดือนกันยายน 2548
และลงทุนในนิตยสารสำหรับผู้ชายชื่อ BOSS

สำหรับธุรกิจผลิตภาพยนตร์ และงานรับจ้างผลิตประเภทต่างๆ นั้น บริษัทฯ
มีภาพยนตร์ที่ออกฉายในโรงภาพยนตร์ทั้งสิ้น 5 เรื่อง ในปี 2548 ได้แก่ จอมขมังเวทย์ เดอะเมีย
พยัคฆ์ร้ายส่ายหน้า อหิงสา เพราะรัก....ครับผม โดยภาพยนตร์เรื่อง พยัคฆ์ร้ายส่ายหน้า
ทำรายได้จาก Box Office ถึง 67 ล้านบาท

ในส่วนของการผลิตละครนั้น บริษัทฯ ดำเนินการผลิตละครทั้งสิ้น 8 เรื่อง เพื่อออกอากาศทางช่อง
3 และช่อง 7 สำหรับงาน คอมพิวเตอร์ กราฟฟิคนั้น บริษัทฯ ดำเนินการผลิตผ่านบริษัทย่อย คือ
บริษัท บลูแฟรี่ จำกัด ซึ่งยังมีปริมาณธุรกิจไม่สูงมากนัก
แต่เริ่มได้รับการยอมรับจากลูกค้าในฐานะผู้ผลิตผลงานคุณภาพ หลังจากที่เริ่มดำเนินธุรกิจมาได้ 1 ปี
และ 10 เดือน

ผลการดำเนินงานรวมของทั้งกลุ่มอาร์เอสตั้งแต่เดือนมกราคม ถึงธันวาคม 2547
แสดงรายได้รวมจากการประกอบธุรกิจจำนวน 2,377.9 ล้านบาท โดยมีสัดส่วนจากธุรกิจต่างๆ คือ

1.  ธุรกิจเพลงร้อยละ 49

2.  ธุรกิจสื่อร้อยละ 30.1

3.  ธุรกิจผลิตภาพยนตร์และงานรับจ้างผลิตอื่นๆ ร้อยละ 8.7 และ 11.4

4.  ธุรกิจอื่นๆ ร้อยละ 0.1

บริษัทฯ มีต้นทุนการผลิตทั้งสิ้น 2,012.7 ล้านบาท ค่าใช้จ่ายขายและบริหาร
(รวมค่าตอบแทนกรรมการ) 1108.9 ล้านบาท และมีผลขาดทุนสุทธิจำนวน 433.1 ล้านบาท
คิดเป็นขาดทุนสุทธิต่อหุ้น (มูลค่าหุ้นที่ตราไว้หุ้นละ 5 บาท) เท่ากับ 3.09 บาทต่อหุ้น

ปัจจุบันบริษัทฯ มีทุนจดทะเบียนจำนวน 725 ล้านบาท แบ่งออกเป็นหุ้นสามัญจำนวน 145ล้านหุ้น
มูลค่าที่ตราไว้หุ้นละ 5 บาท เป็นทุนชำระแล้ว 140 ล้านหุ้น

หมายเหตุ

1.  ปัจจัยความเสี่ยงได้แสดงไว้ในข้อ 1

2.  สรุปโครงสร้างกลุ่มบริษัท, รายการที่เกี่ยวโยงกัน,
    ฐานะการเงินของบริษัทและผลการดำเนินงานได้แสดงไว้ในข้อ 8, ข้อ 11 และข้อ 12
    ตามลำดับ

3.  การวิเคราะห์ผลการดำเนินงานและฐานะการเงินได้แสดงไว้ในข้อ 12